CELEX: 32016R1320
Language: el
Date: 2016-07-26 00:00:00
Title: Εκτελεστικός κανονισμός (ΕΕ) 2016/1320 της Επιτροπής, της 26ης Ιουλίου 2016, σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

3.8.2016   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 209/1
               
            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1320 ΤΗΣ ΕΠΙΤΡΟΠΉΣ
      της 26ης Ιουλίου 2016
      σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
      Εκτιμώντας τα ακόλουθα:
      
                  (1)
               
               
                  Για να εξασφαλιστεί η ομοιόμορφη εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
               
            
                  (2)
               
               
                  Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
               
            
                  (3)
               
               
                  Κατ' εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
               
            
                  (4)
               
               
                  Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
               
            
                  (5)
               
               
                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη συνδυασμένη ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
      Άρθρο 2
      Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
      Άρθρο 3
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 26 Ιουλίου 2016.
         
            
               Για την Επιτροπή,
            
            
               εξ ονόματος του Προέδρου,
            
            Stephen QUEST
            
               Γενικός Διευθυντής Φορολογίας και Τελωνειακής Ένωσης
            
         
      
      
         (1)  ΕΕ L 269 της 10.10.2013, σ. 1.
      
         (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
         ΠΑΡΑΡΤΗΜΑ
         
                     Περιγραφή των εμπορευμάτων
                  
                  
                     Κατάταξη
                     (κωδικός ΣΟ)
                  
                  
                     Αιτιολογία
                  
               
                     (1)
                  
                  
                     (2)
                  
                  
                     (3)
                  
               
                     Τάπητας και «ειδική γραφίδα» που παρουσιάζονται σε σύνολο συσκευασμένα για τη λιανική πώληση.
                     Ο τάπητας έχει ορθογώνιο σχήμα και αποτελείται από δύο στρώσεις από υφαντικές ύλες που είναι στριφωμένες μαζί κατά μήκος των άκρων.
                     Η άνω στρώση είναι υφασμένο ύφασμα από υφαντικές ίνες με εικόνες τύπου κινουμένων σχεδίων τυπωμένες κατά μήκος των άκρων. Στο κέντρο πολύχρωμες εκτυπώσεις φέρουν επίστρωση λευκής χημικής ουσίας η οποία, όταν βρέχεται, καθίσταται διαφανής και αφήνει να διαφανούν οι πολύχρωμες εκτυπώσεις του υφάσματος, π.χ. υγρά δάχτυλα αφήνουν έγχρωμα ίχνη. Μόλις στεγνώσουν οι υφαντικές ύλες, τα χρώματα εξαφανίζονται εκ νέου κάτω από τη λευκή επίστρωση.
                     Η «ειδική γραφίδα» από πλαστική ύλη χρησιμοποιείται για το «γράψιμο» επί του τάπητα μέσω διαβροχής της επίστρωσης της επιφάνειας με την υγρή μύτη της. Η «ειδική γραφίδα» είναι επαναπληρώσιμη με νερό.
                     (Βλέπε εικόνα) (*)
                     
                  
                  
                     9503 00 70 
                  
                  
                     Η κατάταξη καθορίζεται από τους γενικούς κανόνες 1 και 6 για την ερμηνεία της συνδυασμένης ονοματολογίας και από το κείμενο των κωδικών ΣΟ 9503  και 9503 00 70 .
                     Οι εικόνες που είναι τυπωμένες στις άκρες του τάπητα και οι πολύχρωμες εκτυπώσεις που καλύπτονται από την επίστρωση, καθώς και η «ειδική γραφίδα» που χρησιμοποιείται για το «γράψιμο» με νερό δείχνουν ότι τα είδη προορίζονται για τη διασκέδαση των παιδιών (βλέπε επίσης τις επεξηγηματικές σημειώσεις του εναρμονισμένου συστήματος για το κεφάλαιο 95, Γενικές παρατηρήσεις, πρώτο εδάφιο). Η «ειδική γραφίδα» δεν είναι ένα εξάρτημα του τάπητα, διότι επιτελεί την κύρια λειτουργία του τάπητα, δηλαδή το «γράψιμο» επί του τάπητα. Δεν προσαρμόζει τον τάπητα για ειδική εργασία ούτε του προσδίδει πρόσθετες δυνατότητες ή του επιτρέπει την εκτέλεση ειδικής υπηρεσίας σε συνδυασμό με την κύρια λειτουργία του.
                     Παρ' ότι επί του τάπητα μπορεί κανείς να γράψει με άλλα μέσα εκτός από τη γραφίδα, η γραφίδα είναι ωστόσο το κύριο μέσο γραφής επί του τάπητα. Η «ειδική γραφίδα» δεν μπορεί συνεπώς να θεωρηθεί ως είδος ήσσονος σημασίας κατά την έννοια της τρίτης παραγράφου των επεξηγηματικών σημειώσεων της συνδυασμένης ονοματολογίας (ΕΣΣΟ) για τη διάκριση 9503 00 70 .
                     Κατά συνέπεια, η «ειδική γραφίδα» είναι ένα μεμονωμένο είδος που έχει την ίδια σημασία με τον τάπητα και τα δύο είδη αποτελούν ένα σύνολο. Τα είδη μπορούν να θεωρηθούν ότι παρουσιάζονται σε σύνολο κατά την έννοια της διάκρισης 9503 00 70 , διότι πρόκειται για διαφορετικούς τύπους ειδών. Εάν παρουσιάζονταν χωριστά, θα κατατάσσονταν σε διαφορετικές διακρίσεις της ΣΟ (βλέπε επίσης τις ΕΣΣΟ για τη διάκριση 9503 00 70 , πρώτο εδάφιο). Συνεπώς, αποκλείεται η κατάταξη στη διάκριση 9503 00 99 .
                     Ως εκ τούτου, το είδος πρέπει να καταταχθεί στον κωδικό ΣΟ 9503 00 70 , ως «άλλο παιχνίδι για παιδιά, που παρουσιάζεται σε σύνολο».
                  
               
            (*)  Η εικόνα έχει αποκλειστικά ενημερωτικό σκοπό.